อัด9พันล.ซ่อมสร้างบ้านประชารัฐ
ครม.ไฟเขียว 9,000 ล้าน หนุนผู้มีรายได้น้อย และข้าราชการเงินเดือนไม่เกิน 2 หมื่น สร้างหรือซ่อมบ้านบนที่ราชพัสดุ 6 แปลง พร้อมให้กู้ดอกเบี้ยต่ำ
20 เม.ย. 2559

ครม.ไฟเขียว 9,000 ล้าน หนุนผู้มีรายได้น้อย และข้าราชการเงินเดือนไม่เกิน 2 หมื่น สร้างหรือซ่อมบ้านบนที่ราชพัสดุ 6 แปลง พร้อมให้กู้ดอกเบี้ยต่ำ
นายอภิศักดิ์ ตันติวรวงศ์ รมว.คลัง เปิดเผยว่า คณะรัฐมนตรี (ครม.) มีมติอนุมัติโครงการบ้านธนารักษ์ประชารัฐ เพื่อให้ผู้มีรายได้น้อยและข้าราชการที่มีรายได้เดือนละไม่เกิน 2 หมื่นบาท และไม่เคยมีที่อยู่อาศัยมาก่อน ได้มีที่อยู่อาศัยเป็นของตัวเองในราคาไม่เกิน 1 ล้านบาท หรือเช่าชั่วคราวในบ้านที่สร้างบนที่ราชพัสดุ รวมทั้งให้ผู้ที่ต้องการซ่อมแซมหรือต่อเติมที่อยู่อาศัยบนที่ดินราชพัสดุในวงเงินไม่เกิน 5 แสนบาท
ทั้งนี้ มีโครงการนำร่องในปี 2559 บนที่ราชพัสดุ 6 แปลง คือ ที่กรุงเทพฯ 2 แห่ง บนพื้นที่ในเขตพญาไทที่เหลืออยู่ใน อ.เมือง จ.เชียงใหม่ 1 แห่ง อ.แม่จัน จ.เชียงราย 1 แห่ง และที่ อ.ชะอำ จ.เพชรบุรี 2 แห่ง ซึ่งจะมีการก่อสร้างที่อยู่อาศัยรวม 4,000 กว่ายูนิต
นอกจากนี้ ธนาคารอาคารสงเคราะห์ (ธอส.) และธนาคารออมสิน จะให้เงินกู้อัตราดอกเบี้ยผ่อนปรน ทั้งผู้ต้องการมี ที่อยู่อาศัยและผู้ประกอบการรวม 9,000 ล้านบาท แยกเป็นปล่อยกู้ให้ผู้ประกอบการ 4,000 ล้านบาท อัตราดอกเบี้ยผ่อนปรนไม่เกิน 2 ปี อีก 5,000 ล้านบาท ปล่อยกู้ให้ผู้ที่ต้องการมีที่อยู่อาศัย เป็นเวลา 30 ปี เงื่อนไขดอกเบี้ยเหมือนบ้านประชารัฐโครงการแรก คือปีแรกไม่เสียดอกเบี้ย ปีที่ 2-3 คิด 2% ปีที่ 4-6 คิด 5% ปีที่ 7-30 คิดดอกเบี้ยอัตราตลาด
สำหรับการดำเนินการจะแบ่งออกเป็น 2 ส่วน คือ ส่วนในพื้นที่กรุงเทพฯ เขตพญาไทนั้น จะเปิดให้เฉพาะข้าราชการที่เงินเดือนไม่เกิน 2 หมื่นบาทเท่านั้น เช่าได้ไม่เกิน 5 ปี ค่าเช่าเริ่มต้นไม่เกิน 4,000 บาท และทุก 5 ปี จะเพิ่มขึ้นไม่เกิน 15% เพื่อให้ข้าราชการมีที่อยู่อาศัยในเขตเมือง สะดวกต่อการเดินทางมาทำงาน อีกส่วนคือ โครงการที่พัฒนาในพื้นที่ต่างจังหวัดเป็นอาคารชุด บ้านเดี่ยว ทาวน์เฮาส์ ขึ้นอยู่กับข้อเสนอของเอกชน สร้างที่อยู่อาศัยราคาไม่เกิน 1 ล้านบาท เปิดให้ทั้ง เจ้าหน้าที่รัฐและประชาชนซื้อกรรมสิทธิ์หรือสิทธิเช่าที่ดิน 30 ปี